b'\n_START_ARTICLE_\nPentti Tuominen\n_START_PARAGRAPH_\nPentti Arnold Tuominen (2. helmikuuta 1920 Kuorevesi \xe2\x80\x93 24. lokakuuta 1995 Helsinki) oli suomalainen oopperalaulaja, \xc3\xa4\xc3\xa4nialaltaan basso._NEWLINE_Tuominen kuului Suomen Kansallisoopperan solistikuntaan. H\xc3\xa4n esiintyi lis\xc3\xa4ksi ainakin viidess\xc3\xa4 pitk\xc3\xa4ss\xc3\xa4 elokuvassa 1950- ja 1960-luvulla sek\xc3\xa4 monissa tv-elokuvissa ja -sarjoissa. Tuominen oli muutamaan otteeseen Kauko K\xc3\xa4yhk\xc3\xb6n sijaisena Kipparikvartetissa yhtyeen toisena bassona, ja h\xc3\xa4n esiintyi useiden tanssiorkestereiden kuten Dallap\xc3\xa9n solistina. H\xc3\xa4n my\xc3\xb6s ohjasi kaksi Keravan oopperayhdistyksen tuotantoa 1970- ja 1980 luvun vaihteessa (Gaetano Donizettin Y\xc3\xb6kello ja Pietro Mascagnin Cavalleria Rusticana)._NEWLINE_Tuominen teki 1940-luvun lopulta l\xc3\xa4htien monia levytyksi\xc3\xa4, joissa h\xc3\xa4n esiintyi usein salanimell\xc3\xa4 Aarno Aava. Oikealla nimell\xc3\xa4\xc3\xa4n h\xc3\xa4n levytti esimerkiksi Helsingin Teatteriorkesterin jousiston kanssa muutaman levyn 1950-luvulla. Humppa-Veikot -yhtyeen kanssa Tuominen levytti 1970-luvulla muun muassa tunnetun kappaleen Espanjatar olen sorja.'